ก.ล.ต. คว้ารางวัล “นวัตกรรมแห่งชาติ” ประจำปี 2565
ก.ล.ต.รับโล่ประกาศเกียรติคุณ งาน “วันนวัตกรรมแห่งชาติ ประจำปี 2565” จากสำนักงาน “นวัตกรรมแห่งชาติ”
ก.ล.ต.รับโล่ประกาศเกียรติคุณ งาน “วันนวัตกรรมแห่งชาติ ประจำปี 2565” จากสำนักงาน “นวัตกรรมแห่งชาติ”
6 ต.ค. 2565

นางสาวรื่นวดี สุวรรณมงคล เลขาธิการ ก.ล.ต. ได้เข้ารับโล่ประกาศเกียรติคุณ ด้านองค์กรนวัตกรรมดีเด่น ประเภทองค์กรภาครัฐ, ราชการ, และประชาสังคม จาก รศ. นพ. สรนิต ศิลธรรม ประธานกรรมการนวัตกรรมแห่งชาติ ในงาน “วันนวัตกรรมแห่งชาติ ประจำปี 2565” ซึ่งจัดโดยสำนักงาน นวัตกรรมแห่งชาติ (องค์การมหาชน) เมื่อวันที่ 5 ตุลาคม 2565 ที่ผ่านมา ณ รอยัล พารากอน ฮอลล์ สยามพารากอน กรุงเทพฯ
สำหรับการมอบรางวัลนวัตกรรมแห่งชาติ ทั้งนี้จัดขึ้นเพื่อเป็นการประกาศเกียรติคุณและเชิดชูเกียรติแก่คนไทยที่ริเริ่มสร้างสรรค์ผลงานอันเป็นนวัตกรรมที่โดดเด่น และเกิดคุณค่าที่ชัดเจนต่อประเทศชาติในหลากหลายด้าน หรือหน่วยงานองค์กรที่มีการบริหารจัดการโดยใช้ความรู้, เทคโนโลยี, และความคิดสร้างสรรค์มาประยุกต์ใช้เพื่อให้เกิดการสร้างคุณค่าทั้งในเชิงพาณิชย์และเพื่อการเติบโตอย่างยั่งยืนขององค์กรตั้งแต่ระดับยุทธศาสตร์ หรือกระบวนการ ไปจนถึงระดับโครงสร้าง ส่งเสริมให้เกิดความตื่นตัวด้านนวัตกรรมขึ้นในทุกภาคส่วนของสังคมไทย สร้างให้เกิดความภาคภูมิใจในศักยภาพนวัตกรรมจากฝีมือคนไทย และสร้างให้เกิดภาพลักษณ์สู่การเป็นประเทศแห่งนวัตกรรม
ขณะที่ ก.ล.ต. มุ่งมั่นเตรียมความพร้อมเพื่อรับความท้าทายทางเทคโนโลยี และการพลิกโฉมของภาคธุรกิจ หรือการเปลี่ยนแปลงพฤติกรรมและความคาดหวังของประชาชนตลอดจนการเตรียมองค์กรรองรับการเป็นองค์กรนวัตกรรมและสนับสนุนการเป็นรัฐบาลดิจิทัล ด้วยการวางโครงสร้างพื้นฐานดิจิทัลของตลาดทุน (Digital Infrastructure) การนำนวัตกรรมมาใช้ขับเคลื่อนการเปลี่ยนแปลง (Innovation and Digital Transformation) การให้บริการครบวงจรด้วยดิจิทัล (SEC Digital Services) และสร้างการมีส่วนร่วมในการพัฒนานวัตกรรมในการให้บริการ
รวมถึงการส่งเสริม การสนับสนุนให้มีการแลกเปลี่ยนความรู้และความคาดหวังกับผู้เกี่ยวข้องอย่างสม่ำเสมอ โดยให้ความสำคัญต่อการเพิ่มศักยภาพของบุคลากร และสร้างวัฒนธรรมให้เกิดการคิดเชิงนวัตกรรม และเกิดการพัฒนานวัตกรรมในทุกระดับ เพื่อมุ่งขับเคลื่อนตลาดทุนให้พัฒนาเท่าทันการเปลี่ยนแปลงและเติบโตอย่างยั่งยืน